प्रमुख तिराहा पर प्रतीक्षालय न होने से यात्री परेशान
अंधियारा बगीचा फोरलेन तिराहे पर यात्री प्रतीक्षालय न होने से यात्रियों को बेहद परेशानी का सामना करना पड़ता है। यह तिराहा नगर का ऐसा तिराहा है जो दमोह-पन्ना व पटेरा नाका की ओर जाने वाले मुख्र्य मार्गो को जोड़ता है। इसलिए दमोह पन्ना व पटेरा की ओर जाने वाले यात्री इस तिराहे पर बैठकर घंटो बसों का इंतजार करते हैं।
यहां पर यात्रियों के लिए बैठने की कोई व्यवस्था नहीं है। साथ ही आसपास पेयजल की व्यवस्था नहीं है। सबसे ज्यादा परेशानी महिलाएं व उनके छोटे बच्चों को होती है जो चिलचिलाती धूप में बरसात के मौसम में भी खुले आसमान की नीचे बैठे नजर आते हैं। क्षेत्रीय विधायक ने विधायक निधि से दमोह नाका व पन्ना नाका, खचना नाका, बजरंग तिराहा पर यात्री प्रतीक्षालय स्थापित किए हैं, लेकिन तीन-तीन मुख्य मार्गो को जोड़ने वाला अंधियारा बगीचा तिराहा को यात्री प्रतीक्षालय जैसी सुविधा से क्यों वंचित रखा गया। अंधियारा बगीचा तिराहे के समीप अपनी दुकाने चलाने वाले विजय, दीपक ने बताया की बस के इंतजार में बैठे यात्रियों को काफी परेशानियों से जूझना पड़ता है। यदि नगर पालिका प्रशासन यहां पर यात्री प्रतीक्षालय एवं शुद्ध पेयजल के लिए हैंडपंप खनन करवा दे तो यात्रियों को काफी सहुलियत हो जाएगी। लोगों ने प्रशासन से इस ओर ध्यान देने की मांग की है।
hin_Deva hin_Deva hin_Deva